text: Вековна баба-работи без умора
  100-годишната Мина Карамалова от карловското село Войнягово изумява всички с пъргавостта и веселието си.
  Днес бабата посрещна в дома си десетки гости, които прииждаха от близо и далеч с торти и огромни букети, за да поздравят рожденичката. "Юбилярката се сърди, ако сутрин не й разрешим да изкара животните и да ги изпрати на паша. След това копае градината с ягодите и зеленчуците, обръща сено", разказа синът й Иван. Възрастната жена се храни основно с постно прясно зеле, което сама си готви, разказва агенция Блиц. В него слага и лютива чушка. От две години не яде месо, другата й храна е млечни продукти и сладкиши. Обича и кафенце, понякога по малко ракийка, която обаче сега е спряла, защото приема хапчета за сваляне на кръвното, разказва снахата Пенка.
  До преди 3 години била най-активната самодейка в селото, разказва председателят на местното читалище Пенка Танчева. Преобличала се като кукер, винаги имала оригинални идеи, обикаляла страната с фолклорната група на Войнягово. Днес баба Мина посрещна гостите си китка здравец, с богата трапеза и с благословията да доживеят нейните години. Баба Мина има 2 внучки, три правнука и една пра-пра внучка. Малката Полин е голямата ми радост, да е жива и здрава и тя да векува, благослови бабата детенцето, което е нейно четвърто поколение.Информацията и снимката са на БЛИЦ.